**Latvijas - Krievijas pārrobežu sadarbības programmas 2014.-2020.gadam Eiropas Kaimiņattiecību instrumenta ietvaros projekta**

**KOPSAVILKUMS**

**1.Risināmā jautājuma būtība**

Pamatojoties uz Ministru Kabineta (turpmāk – MK) 2015.gada 28.janvāra „Grozījumu Ministru kabineta 2013.gada 22.novembra rīkojumā Nr.561 "Par uzdevumiem Eiropas Savienības strukturālo un investīciju fondu mērķa "Eiropas teritoriālā sadarbība" 2014.-2020.gada plānošanas periodam vadības, uzraudzības un kontroles sistēmas ieviešanai"” (turpmāk – MK rīkojums Nr.561) 2.3.apakšpunktā doto uzdevumu, Vides aizsardzības un reģionālās attīstības ministrija (turpmāk – VARAM) ir sagatavojusi Latvijas – Krievijas pārrobežu sadarbības programmas 2014.-2020.gadam **Eiropas Kaimiņattiecību instrumenta ietvaros** projektu (turpmāk – Programma) turpmākai virzībai apstiprināšanai Eiropas Komisijā (turpmāk – EK). Programma tiks īstenota Eiropas Strukturālo un investīciju fondu mērķa „Eiropas teritoriālā sadarbība” (turpmāk – ETS) ietvaros.

Eiropas Strukturālo un investīciju fondu 2014.-2020.gadam perioda ETS mērķis paredz pārrobežu, transnacionālās un starpreģionu sadarbības programmu ieviešanu, kas tiks finansētas no Eiropas Reģionālās attīstības fonda līdzekļiem.

Savukārt, saskaņā ar mērķi "Eiropas teritoriālā sadarbība" ERAF atbalsta šādus elementus: pārrobežu sadarbību starp blakus esošiem reģioniem, lai veicinātu integrētu reģionālo attīstību starp kaimiņu sauszemes un jūras pierobežas reģioniem divās vai vairākās dalībvalstīs vai starp kaimiņu pierobežas reģioniem vismaz vienā dalībvalstī un vienā trešā valstī, kuri atrodas pie Savienības ārējām robežām un uz kuriem neattiecas programmas saistībā ar Savienības ārējiem finanšu instrumentiem.

**Programma ir izstrādāta atbilstoši:**

* Eiropas Kaimiņattiecību instrumenta 2014.-2020.gadam programmēšanas dokumentam;
* Eiropas Parlamenta un Padomes 2013.gada 17.decembra Regulai (ES) Nr.1299/2013 par īpašiem noteikumiem par atbalstu no Eiropas Reģionālās attīstības fonda saistībā ar mērķi „Eiropas teritoriālā sadarbība” (turpmāk – Regula (ES) Nr.1299/2013);
* Eiropas Parlamenta un Padomes 2014.gada 11.marta Regulai (ES) Nr.232/2014, ar ko izveido Eiropas Kaimiņattiecību instrumentu;
* Komisijas 2014.gada 18.augusta īstenošanas Regulai (ES) Nr.897/2014, ar ko paredz īpašus noteikumus to pārrobežu sadarbības programmu īstenošanai, kuras finansē saskaņā ar Eiropas Parlamenta un Padomes Regulu (ES) Nr.232/2014, ar ko izveido Eiropas Kaimiņattiecību instrumentu;
* ES Stratēģijai "Eiropa 2020" gudrai, ilgtspējīgai un integrējošai izaugsmei;
* ES Stratēģijai Baltijas jūras reģionam;
* nacionālajiem plānošanas dokumentiem.

Saskaņā ar Komisijas 2014.gada 18.augusta īstenošanas Regulas (ES) Nr.897/2014 8.panta 9.punktu pirms sadarbības programmas iesniegšanas Eiropas Komisijā iesaistītajām dalībvalstīm rakstiski jāapstiprina sava piekrišana sadarbības programmas saturam.

Saskaņā ar Ministru kabineta 2013.gada 22.novembra rīkojumu Nr. 561 „Par uzdevumiem Eiropas Savienības strukturālo un investīciju fondu mērķa ”Eiropas teritoriālā sadarbība” 2014.-2020.gada plānošanas periodam vadības, uzraudzības un kontroles sistēmas ieviešanai” 1.punktu VARAM noteikta par nacionālo atbildīgo iestādi ETS mērķa programmu politikas izstrādei un koordinēšanai.

2012.gadā tika uzsākts Programmas sagatavošanas process, tam uzdevumam izveidojot Apvienoto Programmēšanas komiteju (turpmāk – APK), kuras sastāvā tika nominēti par ETS programmu sagatavošanu nacionālo atbildīgo iestāžu un Programmas attiecināmās teritorijas reģionu pārstāvji no Latvijas un Krievijas.

Latvijā, lai nodrošinātu Eiropas Savienības Strukturālo un investīciju fondu 2014.-2020.gada plānošanas perioda ETS mērķa darbības programmu izstrādes uzraudzību, kā arī koordināciju un sinerģiju starp Eiropas Savienības programmām un Latvijas nacionālajām interesēm, tika izveidota un darbojas Latvijas Konsultatīvā darba grupa, kuras sastāvā ir Finanšu ministrijas, Ārlietu ministrijas, Ekonomikas ministrijas, Iekšlietu ministrijas, Kultūras ministrijas, Izglītības un zinātnes ministrijas, Labklājības ministrijas, Satiksmes ministrijas, Veselības ministrijas, Vides aizsardzības un reģionālās attīstības ministrijas, Zemkopības ministrijas, Latgales, Vidzemes, Rīgas, Kurzemes un Zemgales plānošanas reģionu, Pārresoru koordinācijas centra, biedrības ”Latvijas Pašvaldību savienība” un biedrības „Latvijas Lielo pilsētu asociācija” pārstāvji.

Programmas projektam tika veikts stratēģiskais ietekmes uz vidi novērtējums. Sākotnējo (ex-ante) novērtējumu veiks Eiropas Komisija.

2015.gada martā APK apstiprināja Programmas projektu, kas kopā ar stratēģiskā ietekmes uz vidi novērtējuma ietvaros izstrādāto Vides pārskata projektu tika nodots publiskajai apspriešanai. Latvijā Programmas projekta publiskā apspriešana tika organizēta laikā no 2015.gada 6.marta līdz 2015.gada 6.aprīlim, Vides pārskata projekta publiskā apspriešana notika no 2015.gada 6.marta līdz 2015.gada 16.aprīlim, savukārt sabiedriskās apspriedes sanāksme notika 2015.gada 23.martā.

**2.Piedāvātais risinājums**

Programma ir turpinājums pārrobežu sadarbībai, kura aizsākās ar Igaunijas - Latvijas – Krievijas pārrobežu sadarbības programmu 2007. - 2013. gadam Eiropas Kaimiņattiecību un partnerības instrumenta ietvaros.

Programmas teritorija

Programmas teritorija ietver sevī šādus NUTS III līmeņa reģionus:

Latvija: Vidzeme, Latgale kā pamatteritorija, un Rīga, Pierīga, Zemgale kā piekļaujošās teritorijas

Krievijā: Pleskavas apgabals kā pamatteritorija, Ļeņingradas apgabals un Sanktpēterburga kā piekļaujošās teritorijas.

Programmas mērķis ir sekmēt Programmas reģionu ilgtspējīgu sociālekonomisko attīstību, palīdzot tos padarīt konkurētspējīgākus un pievilcīgākus dzīvošanai, uzņēmējdarbībai un tūrismam.

Programmas partnervalstis vienojušās piemērot koncentrācijas principu atbalstot ierobežotu skaitu **tematisko mērķu (TM).** Izvēle balstās uz reģiona iezīmēm, nepieciešamībām un izaicinājumiem, kurus varētu atrisināt starpvalstu sadarbības rezultātā. Tematiskie mērķi pārnesti Programmas **prioritārajos virzienos:**

1. **„Uzņēmējdarbības un mazo un vidējo uzņēmumu attīstība (TM1):**
* uzņēmējdarbības veicināšana un atbalsts;
* jaunu produktu un pakalpojumu izstrāde un veicināšana, izmantojot vietējos resursus;
1. **Vides aizsardzība, klimata izmaiņu mazināšana un pielāgošanās (TM6):**
* efektīva dabas objektu apsaimniekošana;
* kopīgas darbības vides pārvaldībā;
* atbalsts ilgtspējīgām atkritumu un notekūdeņu pārvaldības sistēmām;
1. **Robežas pārvaldības un drošības, mobilitātes un migrācijas pārvaldības veicināšana (TM10):**
* robežšķērsošanas efektivitātes un drošības uzlabošana.

Kā arī 4.Tehniskā palīdzība - atbalsts efektīvai Programmas ieviešanai.

Papildus, Programmā ir noteikts arī horizontālais princips - visas Programmas prioritātes būs vērstas uz ilgtspējīgu attīstību. Tas skars plašu klāstu problēmu saistībā ar ekonomikas, vides un sociālo ilgtspēju. Turklāt, kā aprakstīts iepriekš, Programmā izmantota starpnozaru pieeja vides ilgtspējai, panākot, ka aktivitātes atbilst attiecīgās nozares politiskajam regulējumam; savukārt vides ilgtspēja veicinās Programmas efektivitāti un ilgtspēju.

Programmas vadība

Dalībvalstis vienojās jaunās Programmas Vadošās iestādes (VI) un Revīzijas iestādes funkcijas deleģēt Latvijas Republikas Vides aizsardzības un reģionālās attīstības ministrijai.

Programmas finansējums

Programmu līdzfinansē Eiropas Savienība Eiropas Kaimiņattiecību instrumenta un Eiropas Reģionālās attīstības fonda ietvaros, Latvijas Republika un Krievijas Federācija.

**3. Politikas dokumenta īstenošanai papildus nepieciešamais finansējums un paredzētie finansēšanas avoti**

Programmas kopējais finansējums ir 27 082 276 euro, no kuriem 15 875 028 euro ir Kopienas finansējums (ERAF un Eiropas Kaimiņattiecību instruments), 7 937 514 euro ir Krievijas Federācijas finansējums, 999 540 euro ir Latvijas līdzfinansējums tehniskajai palīdzībai.

Programmas līdzfinansējuma likme projektu partneriem ir 90% apmērā no projekta kopējiem attiecināmajiem izdevumiem.

Dalībvalstīm ir jānodrošina nacionālais līdzfinansējums Programmas Tehniskās palīdzības budžetam laikā no 2016.-2022.gadam. Latvijas nacionālā līdzfinansējuma kopēja summa 8 gadu periodā ir 999 540 euro.

04.06.2015

959

Anna Škabireva

Attīstības instrumentu departamenta

Teritoriālās sadarbības nodaļas vēcākā eksperte

67026468, anna.skabireva@varam.gov.lv